2016 నాటి ఎఎన్-32 విమాన అదృశ్యం

2016 జూలై 22 న, భారత వైమానిక దళానికి చెందిన ఏంటోనోవ్ ఎఎన్ -32 ట్విన్ ఇంజిన్ టర్బోప్రాప్ రవాణా విమానం బంగాళాఖాతం మీదుగా ఎగురుతున్నప్పుడు అదృశ్యమైంది. ఈ విమానం చెన్నై లోని తాంబరం వైమానిక దళ కేంద్రం నుండి అండమాన్ నికోబార్ దీవులలోని పోర్ట్ బ్లెయిర్ వరకు వెళుతోంది. విమానంలో 29 మంది ఉన్నారు. ఉదయం 9:12 గంటలకు, చెన్నై నుండి తూర్పున 280 కి.మీ. దూరాన ఉండగా విమానంతో రాడార్ సంపర్కం కోల్పోయింది. సముద్రంలో తప్పిపోయిన విమానాన్ని వెతకడం కోసం భారతదేశం అతి పెద్ద ఆపరేషన్ను చేపట్టింది.1986, 2019 లో కూడా ఇలాంటి సంఘటనలు జరిగాయి. 

 ప్రయాణీకులు 
విమానంలో 29 మంది ఉన్నారు: ఆరుగురు సిబ్బంది; 11 మంది భారత వైమానిక దళ సిబ్బంది; భారతీయ సైన్యానికి చెందిన ఇద్దరు సైనికులు; భారతీయ నౌకాదళానికి, భారత తీర రక్షక దళానికీ చెందిన వారు ఒక్కొక్కరు; నావల్ ఆర్మమెంట్ డిపో (NAD) లో పనిచేస్తున్న ఎనిమిది మంది పౌర ఉద్యోగులు.   ఈ పౌర ఉద్యోగులు విశాఖపట్నానికి చెందినవారు.  

 అదృశ్యం, అన్వేషణ 
 ఏంటోనోవ్ ఎఎన్ -32 2016 జూలై 22 న ఉదయం 8:30 గంటలకు చెన్నైలోని తాంబరం వైమానిక దళ కేంద్రం నుండి బయలుదేరింది. ఇది 11:45 గంటలకు పోర్ట్ బ్లెయిర్‌లో దిగాల్సి ఉంది. భారత నావికాదళం, ఇండియన్ కోస్ట్ గార్డ్ ఒక జలాంతర్గామి, 12 ఉపరితల నౌకలు, ఐదు విమానాలనూ ఉపయోగించి పెద్ద సెర్చ్ అండ్ రెస్క్యూ ఆపరేషన్ను ప్రారంభించాయి.  

అదృశ్యమైన మూడవ రోజున, తప్పిపోయిన ఎఎన్ -32 ను వెతకడానికి చెన్నైకి తూర్పున 150 నాటికల్ మైళ్ళ దూరంలో 16 నౌకలను, ఒక జలాంతర్గామిని, ఆరు విమానాలనూ మోహరించారు.   విమానంలో అండర్వాటర్ లొకేటర్ బెకన్ (యుఎల్‌బి) లేదని ఆగస్టు 1 న నిర్ధారించారు.   దీనికి రెండు అత్యవసర లొకేటర్ ట్రాన్స్మిటర్లు (ELT లు) ఉన్నాయి. 

2016 సెప్టెంబరు 15 న, అన్వేషణ కార్యక్రమాన్ని ఆపేసారు; విమానంలో ఉన్న మొత్తం 29 మందీ చనిపోయినట్లు భావించారు. ఇదే సంగతి వారివారి కుటుంబాలకు తెలియజేసారు.    

 మూలాలు 

వర్గం:విమాన ప్రమాదాలు